“ดาวโจนส์ฟิวเจอร์” ร่วง 200 จุด หลังเงินเฟ้อพุ่ง 8.3% สูงกว่าคาด
“ดาวโจนส์ฟิวเจอร์” ร่วง 200 จุด หลังกระทรวงแรงงานสหรัฐเผย เงินเฟ้อเดือนเม.ย. พุ่ง 8.3% สูงกว่านักวิเคราะห์คาดการณ์ไว้ กังวล “เฟด” เร่งปรับขึ้นอัตราดอกเบี้ยในเดือนมิ.ย.เพื่อสกัดเงินเฟ้อ
“ดาวโจนส์ฟิวเจอร์” ร่วง 200 จุด หลังกระทรวงแรงงานสหรัฐเผย เงินเฟ้อเดือนเม.ย. พุ่ง 8.3% สูงกว่านักวิเคราะห์คาดการณ์ไว้ กังวล “เฟด” เร่งปรับขึ้นอัตราดอกเบี้ยในเดือนมิ.ย.เพื่อสกัดเงินเฟ้อ
11 พ.ค. 2565

ผู้สื่อข่าวรายงานว่า ณ เวลา 20:03 น. ตามเวลาไทย ดัชนีดาวโจนส์ฟิวเจอร์ลบ 205.00 จุด หรือ 0.64% สู่ระดับ 31,885.00 จุด หลังพุ่งขึ้นกว่า 300 จุดก่อนหน้านี้ เหตุหลังสหรัฐเปิดเผยตัวเลขเงินเฟ้อสูงกว่าคาด แม้ต่ำกว่าเดือนมี.ค. แต่ก็ยังคงใกล้ระดับสูงสุดในรอบ 40 ปี

ทั้งนี้ทำให้นักลงทุนกังวลว่าตัวเลขเงินเฟ้อที่สูงกว่าคาดจะส่งผลให้ธนาคารกลางสหรัฐ (เฟด) เร่งปรับขึ้นอัตราดอกเบี้ยในเดือนมิ.ย.เพื่อสกัดเงินเฟ้อ
กระทรวงแรงงานสหรัฐเปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.3% ในเดือนเม.ย. เมื่อเทียบรายปี สูงกว่าที่นักวิเคราะห์คาดการณ์ที่ระดับ 8.1% แต่ต่ำกว่าระดับ 8.5% ในเดือนมี.ค. ซึ่งเป็นระดับสูงสุดนับตั้งแต่เดือนธ.ค.2524
นอกจากนี้ ดัชนี CPI เพิ่มขึ้น 0.3% ในเดือนเม.ย. เมื่อเทียบรายเดือน สูงกว่าตัวเลขคาดการณ์ที่ระดับ 0.2% แต่ต่ำกว่าระดับ 1.2% ในเดือนมี.ค.
ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน พุ่งขึ้น 6.2% ในเดือนเม.ย. เมื่อเทียบรายปี สูงกว่าที่นักวิเคราะห์คาดการณ์ที่ระดับ 6.0% แต่ต่ำกว่าระดับ 6.5% ในเดือนมี.ค. ซึ่งเป็นระดับสูงสุดนับตั้งแต่เดือนส.ค.2525
เมื่อเทียบรายเดือน ดัชนี CPI พื้นฐานดีดตัวขึ้น 0.6% ในเดือนเม.ย. สูงกว่าตัวเลขคาดการณ์ที่ระดับ 0.4% และสูงกว่าระดับ 0.3% ในเดือนมี.ค.
อย่างไรก็ตามนักลงทุนคาดการณ์ก่อนหน้านี้ว่า เฟดอาจปรับขึ้นอัตราดอกเบี้ย 0.75% ในการประชุมเดือนมิ.ย. แม้นายเจอโรม พาวเวล ประธานเฟด กล่าวว่าเฟดยังไม่ได้พิจารณาเรื่องการปรับขึ้นดอกเบี้ยรุนแรงขนาดนั้นก็ตาม